Návrh na riešenie záložných zmlúv

Poskytovanie štátnych záruk za úvery sa riadi Nariadením vlády SR č. 91/1996 Z.z. o štátnych zárukách v znení neskorších predpisov. V súlade s uvedeným nariadením ministerstvo dopravy predkladalo na rokovanie vlády SR jednotlivé návrhy. Tabuľka č. 1 z časti prílohy k materiálu poskytuje prehľad úverov zabezpečených štátnou zárukou v úverovom portfóliu Železníc SR. Čiže štát a ŽSR v súčasnosti evidujú deväť  úverov zabezpečených štátnou zárukou.
Po schválení jednotlivých návrhov na prevzatie štátnej záruky vládou SR bola v súlade s príslušným uznesením uzavretá Zmluvu medzi predkladateľom (MDPT SR) a žiadateľom (ŽSR), ktorá v súlade s NV SR č. 91/1996 Z.z. obsahuje záväzok ŽSR do 6 mesiacov od prevzatia štátnej záruky uzavrieť s MF SR záložnú zmluvu. Tento vecný a časový záväzok ŽSR voči MF SR bol pretransformovaný do Zmluvy o budúcej zmluve. V súlade s nariadením vlády boli obe zmluvy uzavreté ešte pre uzavretím zmluvy o záruke a odškodnení medzi MF SR a bankou poskytujúcou úver ŽSR a uzavretím príslušnej finančnej zmluvy medzi ŽSR a bankou poskytujúcou úver.  
Ako vyplýva z tabuľky č.1, v súčasnosti sú však medzi MF SR a ŽSR vo väzbe na Zmluvu o podmienkach ručenia medzi MDPT SR a ŽSR a Zmluvu o budúcej zmluve medzi ŽSR a MF SR uzatvorené záložné zmluvy len k dvom úverom:
•	úver poskytnutý Depfa Investment Bank, kde je predmetom zálohu súbor koľajových vozidiel (záložná zmluva č. 10/2001); 
•	úver poskytnutý Fuji Bank, kde je predmetom zálohu súbor hnuteľného majetku, nákladných vozňov, hnuteľného majetku v užívaní rušňových dep a zásobovacích závodov (záložná zmluva č. 7/1998) a nehnuteľného majetku užívaného závodom služieb a divíziou železničných koľajových vozidiel (záložná zmluva č. 8/1998).
Pri ostatných úveroch so štátnou zárukou záložné zmluvy nie sú medzi MF SR a ŽSR uzavreté. Ako dôvody sú zo strany ŽSR deklarované zdĺhavý proces identifikácie majetku, ktorý by mal byť predmetom zálohu (v objeme o 1/3 vyššom než je hodnota úverov s príslušenstvom, mimo majetku dopravnej cesty, mimo už založeného majetku, požiadavka bonity), oceňovania majetku podľa znaleckého štandardu pre oceňovanie podnikov, vzájomné odsúhlasovanie. Definovanie zoznamu majetku, na ktorý môže žiadateľ zriadiť záložné právo na zabezpečenie pohľadávky štátu v prípade realizácie štátnej záruky veľmi úzko súvisí so schopnosťou zabezpečiť investora a  potrebou zabezpečenia nevyhnutného rozsahu cash flow vo väzbe na účel a čas použitia (týka sa najmä požiadavky vytvoriť takýto zoznam majetku ešte pred podpísaním úverovej dokumentácie), ako aj s rozsahom jednotlivých úverov (1 mld Sk a viac v každom jednotlivom prípade). Pri samotnom definovaní majetku sa vyskytujú ďalšie obmedzenia viažuce sa najmä na zákonné úpravy (majetok železničnej dopravnej cesty nesmie byť predmetom záložného práva), ako aj skutočnosť, že značný rozsah majetku nie je majetkovo-právne vysporiadaný (väzba na riešenie tejto oblasti ešte za ČSD, finančné a personálne možnosti).
Nariadenie vlády SR č.91/1996 Z.z. o štátnych zárukách ukladá ŽSR do šiestich mesiacov od prevzatia záruky uzavrieť s MF SR záložnú zmluvu, teda v rámci tohoto časového priestoru vydefinovať jednotlivé majetkové súčasti, zabezpečiť ich ocenenie a zazmluvnenie (zmluvy o záložnom práve). Avšak vzhľadom na vyššie uvedené dôvody, ako aj dôvody uvedené v ďalších častiach tohoto materiálu, je uzavretie záložnej zmluvy v časovom priestore šiestich mesiacov nerealizovateľné.
V dôsledku toho, že v súčasnosti ešte nie sú uzavreté záložné zmluvy k úveru poskytnutému EIB, Deutsche Bank, Tatra bankou, VÚB a Poľnobankou nie sú dodržané ustanovenia Nariadenia vlády SR č. 91/1996 Z.z. o štátnych zárukách. 
Uzavreté zmluvy o záložnom práve k úverom poskytnutým FUJI Bank a Depfa Investment Bank obsahujú nedostatky. Táto skutočnosť bola potvrdená nie len komerčnou právnickou kanceláriou B.K.F., v.o.s., Bratislava a komerčno-právnou kanceláriou CONSULTA, v.o.s., Bratislava, v prípade záložnej zmluvy č. 8/1998, ale aj Okresným, resp. Krajským úradom v Nitre
1.	Na základe §151 b  odsek (2) zákona č. 40/1964 Zb. Občiansky zákonník záložné právo vzniká, ak ide o nehnuteľnosť, vkladom do katastra nehnuteľností. 
•	Zmluva č. 8/1998 o záložnom práve (FUJI Bank), kde predmetom zálohu je nehnuteľný majetok štátu v správe ŽSR katastrálny odbor Okresného, resp. Krajského  úradu v Nitre zastavil konanie o vklade záložného práva do katastra nehnuteľností. Dôvodom bolo, že zmluva neobsahovala náležitosti vkladuschopnej listiny. Okresný úrad Nitra preskúmaval najmä oprávnenie prevodcu nakladať s nehnuteľnosťami, či je právny úkon urobený v predpísanej forme, či sú prejavy vôle hodnoverné, či sú dostatočne určité a zrozumiteľné a či zmluvná voľnosť, prípadne právo nakladať s nehnuteľnosťou nie sú obmedzené. Po právnom posúdení návrhu na vklad a záložnej zmluvy 8/1998 i katastrálny odbor Krajského úradu v Nitre potvrdil rozhodnutie o zastavení konania. Konštatoval nedostatky:  návrh nepovažujú za kvalifikovaný (nie je presne definovaný posudok - na založenie boli zmluvou definované ucelené organizačné celky ŽSR, napr. depá, a nie konkrétne v zmysle zákona identifikované parcely a stavby na parcelách, v rámci týchto celkov sa nachádzali i nevysporiadané nehnuteľnosti), v rozpore so súčasnou právnou úpravou je aj ustanovenie záložnej zmluvy o platnosti a účinnosti zmluvy. ŽSR aj MF SR ako zmluvné strany obdržali rozhodnutie o pozastavení konania. ŽSR v lehote stanovenej okresným úradom (30 dní) na odstránenie nedostatkov závady namietané okresným úradom neodstránili. 
•	Dve nezávislé právne kancelárie, a to B.K.F., komerčná právnická kancelária v.o.s. a CONSULTA, komerčno-právna kancelária v.o.s. predložili stanovisko, v ktorom uvádzajú, že záložné právo na základe tejto záložnej zmluvy nevzniklo a vzhľadom na nedostatky záložnej zmluvy túto možno označiť za neplatnú z dôvodu jej neurčitosti (§37 ods. 1 Obč. zákonníka). 
•	Odstránenie zistených nedostatkov záložnej zmluvy by bolo možné len uzavretím novej záložnej zmluvy. Táto možnosť je však ohraničená termínom splatnosti úveru (22.12.2002) a celkovým zdĺhavým procesom identifikácie vkladuschopného majetku.
2.	Na základe §151 b  odsek (3) Občianskeho zákonníka na vznik záložného práva je pri hnuteľných veciach  potrebné odovzdanie veci záložnému veriteľovi alebo vyznačenie vzniku záložného práva v listine, ktorá osvedčuje vlastníctvo záložcu k predmetu zálohu, a ktorá je nevyhnutná pre nakladanie s vecou. Namiesto odovzdania veci sa môžu záložca a záložný veriteľ dohodnúť na odovzdaní veci inej osobe, aby ju pre nich uschoval. Bez niektorého z uvedených úkonov záložné právo k hnuteľnej veci nevznikne.
•	Zmluva č. 7/1998 o záložnom práve (FUJI Bank) a Zmluva č. 10/2001 o záložnom práve (Depfa Bank), kde predmetom zálohu je hnuteľný majetok v správe ŽSR, definujú podmienky záložného práva tak, že „Záložca je oprávnený touto zmluvou založený majetok naďalej užívať k vykonávaniu svojej podnikateľskej činnosti“. Táto klauzula bola do zmlúv zapracovaná z dôvodu, že dodržanie zákonnej úpravy by znemožnilo používať základné pracovné prostriedky ŽSR, a teda by vážne zasiahlo do hospodárskej a ekonomickej činnosti ŽSR. V dôsledku toho však neboli splnené zákonné požiadavky vzniku záložného práva k hnuteľným veciam.
•	Právnické kancelárie B.K.F., komerčná právnická kancelária v.o.s. a CONSULTA, komerčno-právna kancelária v.o.s. predložili stanovisko, v ktorom uvádzajú, že záložné právo na základe týchto záložných zmlúv nevzniklo a vzhľadom na nedostatok zmlúv o založení hnuteľných vecí možno tieto označiť za neplatné z dôvodu obchádzania právnej úpravy v §151b Občianskeho zákonníka (§39 Občianskeho zákonníka).
•	Odstránenie uvedeného nedostatku záložných zmlúv uzavretím nových záložných zmlúv s predmetom zálohu k hnuteľným veciam vzhľadom na hospodárske potreby ŽSR a dnes platnú právnu úpravu vzniku záložného práva k hnuteľným veciam neprichádza do úvahy.
V rámci procesu prípravy transformácie ŽSR boli identifikované aj ďalšie problémové okruhy, keď:
•	Záložné zmluvy č. 7/1998 a 8/1998 definujú ako predmet zálohu majetok, ktorý je majetkom Železničnej spoločnosti, a.s. na účely vkladu do ŽS, a.s., pričom však povinnosti vyplývajúce z úverovej zmluvy (splácanie úveru FUJI Bank) budú prináležať ŽSR.
•	Transformované ŽSR (správca železničnej dopravnej cesty) nebudú disponovať vhodnou štruktúrou a rozsahom majetku potrebného pre uzatvorenie záložných zmlúv. V súlade so zákonom č.258/1993 Z.z. o Železniciach SR v znení neskorších predpisov, resp. zákona č. 92/1991 Zb. o podmienkach prevodu majetku štátu na iné osoby v znení neskorších predpisov nemôže byť majetok dopravnej cesty a Východoslovenské prekladiská Čierna nad Tisou a Maťovce predmetom záložného práva. Naviac ako vyplýva z tabuľkového prehľadu o úveroch so štátnou zárukou (príloha), všetky úvery, ku ktorým nie je uzatvorená záložná zmluva sú dlhodobé (termín splatnosti roky 2011-2014), a teda nie je ani reálne možné vydefinovať majetok ŽSR do zálohu pre všetky úvery. Je potrebné brať na zreteľ, že značná časť majetku ŽSR, okrem majetku dopravnej cesty je však Projektom transformácie ŽSR určená na transformáciu (obslužné a servisné činnosti). Železničná spoločnosť, a.s. bude disponovať nehnuteľným majetkom vhodným pre zabezpečenie záložného práva.

Podstata prezentovaných problematických okruhov viažucich sa na záložné právo bola opakovane prerokovaná s MF SR a ŽSR aj za účasti právnických kancelárií B.K.F., komerčná právnická kancelária v.o.s. a CONSULTA, komerčno-právna kancelária v.o.s. (záznam z rokovania zo dňa 14.11.2001 – v časti pripomienkové konanie) s nasledujúcimi závermi:
•	vzhľadom na významnosť problematiky informovať o nej vládu SR;
•	požiadať vládu SR o súhlas s realizáciou krokov navrhnutých v uznesení vlády SR k tomuto materiálu i napriek tomu, že ide o riešenie zmluvných vzťahov medzi MDPT SR, MF SR a ŽSR, ktoré neboli priamo schvaľované vládou SR aj s následným vyhodnocovaním ich plnenia.

MDPT SR, MF SR a ŽSR pri hľadaní konštrukcií riešenia otázok záložného práva k úverom so štátnou zárukou zvažovali aj ďalšie alternatívy, ako predčasné splatenie úveru FUJI Bank zároveň s možnosťou skorého schválenia a účinnosti predloženého návrhu „Zákona o štátnom dlhu a štátnych zárukách a o zmene a doplnení niektorých zákonov“, ktorý vo svojich ustanoveniach poskytuje možnosť fakultatívneho zriadenia záložného práva, využitie ustanovení občianskeho zákonníka o odstúpení od zmluvy, zmena štruktúry úverov vkladaných do Železničnej spoločnosti, a.s. (okrem úveru od Depfa aj úver od Fuji Bank), využitie ustanovení §9 nariadenia vlády SR o štátnych zárukách.
Pristúpenie k týmto krokom však nebolo zo strany MDPT SR a MF SR posúdené ako účelné.

Stupeň rizika vo väzbe k ochrane záujmov štátu z úverov zabezpečovaných štátnou zárukou pri vyslovení súhlasu vládou SR s navrhovaným riešením sa môže znížiť ako dôsledok prijatia rozhodnutí MF SR k uzavretiu nových záložných zmlúv na relevantný hnuteľný majetok. Účinnosť je však ohraničená skutočnosťou, že výrazná väčšina úverov so štátnou zárukou je definovaná v majetkových bilanciách budúcich ŽSR a zároveň obmedzeným rozsahom majetku ŽSR, ktorý je, resp. bude možné založiť. Riadenie rizika je realizované aj prostredníctvom zástupcov štátu, teda MDPT SR a MF SR, ktorí v súlade s NV SR č. 91/1996 Z.z. o štátnych zárukách vykonávajú a aj v budúcich obdobiach budú vykonávať funkcie v samosprávnych orgánoch ŽSR (dozorná rada subjektu, ktorému bola poskytnutá štátna záruka).
Úroveň rizika z realizácie štátnej záruky je kladne ovplyvniteľná realizáciou krokov v rámci Projektu transformácie ŽSR k výraznej racionalizácii a ekonomizácii činností ŽSR (ŽS, a.s., ŽSR). V rámci týchto krokov sú spracovávané pilotné projekty a implemetačné kroky (v oblasti normotvornej, dopravno-prepravných procesov, ekonomiky, obchodu, marketingu, informačných systémov, riadenia prevádzky, opráv a údržby, ľudských zdrojov atď.). Niektoré sú overované už aj v samotnej prevádzke. 
Úspešnosť a účinnosť zavedenia riešení pilotných projektov a implementačných krokov do života železníc v plnom rozsahu a v neposlednej miere dôsledné plnenie finančných záväzkov štátu prijatých na úrovni najvyšších predstaviteľov MDPT SR, MF SR, ŽSR (Dohoda o zmluvnom pláne z 28.02.2001, ktorej prijatie vyplýva z úverových a záručných podmienok, k úveru poskytnutého ŽSR zo strany Európskej investičnej banky) a zákonných noriem voči ŽSR a ŽS, a.s., budú vytvárať pozitívne ekonomické prostredie a znižovať riziká z realizácie štátnych záruk. Riziká vyplývajúce z úverov so štátnou zárukou prevzatých ŽSR sú však napriek tomu značné.

Záznam z rokovania k problematike záložného práva k úverom ŽSR so štátnou zárukou, ktoré sa konalo dňa 14.11.2001 na MDPT SR

Prítomní: 
MDPT SR – 	Ing. D. Pajdlhauser, Ing. V.J. Dlhopolček, Ing. D. Šefčík, JUDr. V. Drienová, 
Ing. H. Kavcová
MF SR – 	Ing. J. Černý
ŽSR – 	Ing. A. Jaborek, Ing. D. Zelinka, Ing. P. Hraško, JUDr. P. Boka, 
JUDr. M. Kolaříková, JUD. Cirák, Mgr.  F. Fúsek

Rokovanie otvoril generálny riaditeľ sekcie železničnej dopravy MDPT SR. Úvodom oboznámil zúčastnených, že rokovanie sa koná v súvislosti s písomnou požiadavkou MF SR zo dňa 26.10.2001, ktorou požiadalo o spracovanie materiálu zaoberajúceho sa spôsobom riešenia úverov so štátnou zárukou a záložných práv na rokovanie vlády SR, aby v zmysle prevzatých garancií boli chránené záujmy štátu. Stručne oboznámil zúčastnených o stave riešenia problematiky.
Boli prezentované názory na vyčlenenie úverov z majetku ŽSR pre vklad do ŽS, a.s. vo väzbe na budúce majetkové podmienky ŽS, a.s., ŽSR a podmienky vyplývajúce z úverových zmlúv. Zástupca MF SR potvrdil, že pri úveroch, ktoré zostávajú v ŽSR indikujú veriteľom, že ručenie bude pokračovať. Pri úveroch so štátnou zárukou, ktoré prejdú do ŽS, a.s. bude potrebné zopakovať celý proces schvaľovania štátnej záruky podľa NV SR č. 91/1996 Z.z. o štátnych zárukách.
Zástupcovia komerčno-právnej kancelárie CONSULTA, v.o.s. a komerčnej právnickej kancelárie B.K.F., v.o.s. na základe právnej analýzy už uzavretých záložných zmlúv konštatovali, že záložné právo k hnuteľným a nehnuteľným veciam v správe ŽSR podľa týchto zmlúv nevzniklo, a že vzhľadom na nedostatky  týchto zmlúv sú tieto záložné zmluvy neplatné. Za postačujúce riešenie považovali aj úpravu prijatých zmluvných dokumentov, resp. ich zrušenie (Záložné zmluvy, Zmluvy o budúcej zmluve, Zmluvy o podmienkach ručenia) na úrovni MDPT SR, resp. MF SR.
P. Kavcová a p. Drienová namietali, že nedostatky v už uzavretých záložných zmluvách (FUJI, Depfa) sú spôsobené oboma zmluvnými stranami a zabezpečenie pohľadávky štátu voči ŽSR je možné riešiť v prípade zmluvy č. 8/1998 (FUJI) odstránením nedostatkov uplatňovaných katastrálnym odborom OÚ Nitra, alebo novými záložnými zmluvami.

Závery:
Zúčastnení sa uzniesli, že MDPT SR pripraví materiál na rokovanie vlády SR, v ktorom bude informovať vládu o problematike aj s návrhom uznesenia na udelenie súhlasu vlády SR pre MDPT SR a MF SR k realizácii zrušenia existujúcich neplatných záložných zmlúv a k odstráneniu obmedzení vyplývajúcich z uzavretých Zmlúv o budúcej zmluve medzi MF SR a ŽSR a Zmlúv o podmienkach ručenia medzi MDPT SR a ŽSR.

V Bratislave: 15.11.2001 
Zapísal: Ing. Dušan Šefčík, v.r.
Schválil: Ing. Dušan Pajdlhauser, v.r.